**Latvijas Republikas Saeimas Tautsaimniecības, agrārās, vides un reģionālās politikas komisijas Vides, klimata un enerģētikas apakškomisijai**

**Saeimas Sociālo un darba lietu komisijai**

**LR Veselības ministrijai**

**LR Zemkopības ministrijai**

**LR Vides aizsardzības un reģionālās attīstības ministrijai**

Rīgā, 2024. gada 22. aprīlī Nr. 01.23.2/71

***Par 2024. gada 23. aprīļa sēdē izskatāmo jautājumu “Par pesticīdu patēriņu Latvijā- tendences un pasākumi riska samazināšanai un par 10 430 Latvijas pilsoņu kolektīvo iesniegumu “Par aizliegumu lietot pesticīdus apdzīvoto lauku māju tuvumā””***

Latvijas Ārstu biedrība (turpmākajā tekstā LĀB) vērš jūsu uzmanību uz pēdējiem pētījumiem saistībā ar pesticīdu lietošanu lauksaimniecībā un to ietekmi uz cilvēku veselību, Pesticīdi ir konstanti klātesoši iekštelpu putekļos neatkarīgi no sezonalitātes mājās, kuras atrodas līdz 250 m attālumā no laukiem, kurus apstrādā ar pesticīdiem.[[1]](#footnote-1) Tādējādi šādā attālumā esošo māju iedzīvotāji tiek pakļauti pastāvīgai pesticīdu ekspozīcijai, kas rada būtiskus ilgtermiņa riskus veselībai ne tikai esošajai, bet arī nākamajai paaudzei.

Globāli ik gadu reģistrē ap 380 miljoniem akūtu saindēšanos ar pesticīdiem, no smagām saindēšanās formām katru gadu mirst ap 20 000 cilvēku, no kuriem teju puse ir lauksaimniecībā strādājošie.[[2]](#footnote-2)

Ir pierādīts, ka pat relatīvi nelielu devu, bet regulāra pesticīdu uzņemšana (ieelpošana, ādas kontakts, apēšana) atstāj nelabvēlīgu ietekmi uz cilvēka veselību ilgtermiņā, izraisot elpošanas, endokrīnās, reproduktīvās, nervu, imūnās un citu sistēmu bojājumu. Pesticīdu ekspozīcija grūtniecības laikā rada nopietnus veselības draudus auglim. Onkoloģisko, autoimūno, neirodeģenratīvo slimību un pāru neauglības “uzplaukums” globāli saistāms ar intensīvo pesticīdu lietošanu lauksaimniecībā un pārtikas ražošanā.

Latvijas Ārstu biedrība iestājas par pesticīdu lietošanas aizliegumu vismaz 25 metru attālumā no cilvēku mītnēm. Lauksaimniekiem, kuri plāno izmantot pesticīdus, herbicīdus, insekticīdus un fungicīdus, šādā lauksaimniecības zemju tuvumā dzīvojošie iedzīvotāji rakstiski, kā arī izmantojot attiecīgās pašvaldības oficiālās informācijas vietnes jāinformē vismaz vienu nedēļu pirms plānotā līdzekļa lietošanas. Paziņojamajai informācijai jāietver ziņas par dienu, laiku un kādu augu aizsardzības līdzekli plānots izmantot. Pesticīdu lietošana apdzīvotās teritorijās, piemēram, pilsētās un ciemos, nav pieļaujama.

Viennozīmīgi nedrīkstētu pieļaut situāciju, kurā lauksaimniecībā iesaistītie uzņēmēji var izmantot pesticīdu iegādei subsīdijas. Pēc būtības Latvijas iedzīvotāju nodokļu nauda tiek izmantota viņu veselības pasliktināšanai. Ne mazāk svarīgi ir informēt un izglītot Latvijas iedzīvotājus par pesticīdu ietekmi uz vidi un viņu veselību.

Pesticīdu lietošanas ierobežošana ir būtisks priekšnoteikums ikviena Latvijas iedzīvotāja veselības saglabāšanā un nākamo paaudžu veselības nodrošināšanā.

Cieņā

Latvijas Ārstu biedrības prezidente

Ilze Aizsilniece

*\*Dokuments parakstīts ar drošu elektronisko parakstu un satur laika zīmogu*

Sudraba, 29335984

1. # Figueiredo, M., D. Et al. (2022) Pesticides in doormat and floor dust from homes close to treated fields: Spatio-temporal variance and determinants of occurrence and concentrations. <https://www.sciencedirect.com/science/article/pii/S026974912200238X?via%3Dihub>

   [↑](#footnote-ref-1)
2. # Boedeker, W. Et al. (2020) The global distribution of acute unintentional pesticide poisoning: estimations based on a systematic review. <https://bmcpublichealth.biomedcentral.com/articles/10.1186/s12889-020-09939-0>

   [↑](#footnote-ref-2)